Skont rapport ġdid ippubblikat illum mill-Kummissjoni Ewropea, fl-2019, mal-fruntieri esterni tal-UE, inqabdu oġġetti foloz b'valur ta' bejgħ li jaqbeż is-€760 miljun. Filwaqt li ċ-ċifra tirrappreżenta żieda fil-valur ta' €20 miljun meta mqabbel mal-2018, l-għadd ta' oġġetti miżmuma żdied b'aktar minn 30 % fl-istess perjodu. Dan ir-rapport annwali jagħti ħarsa ġenerali lejn il-ħidma mwettqa mill-uffiċjali doganali tal-UE – responsabbli għall-infurzar tad-drittijiet tal-proprjetà intellettwali (DPI) – mal-fruntieri esterni tal-UE. B'mod ġenerali, fl-2019, l-awtoritajiet doganali tal-Istati Membri ssekwestraw aktar minn 90,000 oġġett li kisru d-drittijiet tal-proprjetà intellettwali, li jissarrfu fi kważi 41 miljun oġġett individwali (żieda ta' 53 % meta mqabbel mas-sena preċedenti). L-innovazzjoni u l-kreattività huma l-muturi tal-ekonomija tagħna, u d-detenturi tad-DPI irid ikollhom iċ-ċertezza li l-invenzjonijiet u d-ditti tagħhom se jkunu protetti. Il-kompetittività tan-negozji Ewropej tiddependi wkoll minn din iċ-ċertezza. Fl-istess ħin, il-prodotti kontrafatti huma ta' theddida għas-sikurezza u s-sigurtà tal-konsumaturi tal-UE. L-awtoritajiet doganali tal-UE jaqdu rwol integrali u uniku fl-infurzar ta' dawn l-istandards mal-fruntieri esterni tagħna. Paolo Gentiloni, il-Kummissarju għall-Ekonomija, stqarr: “Il-prodotti foloz mhux biss jaffettwaw lin-negozji leġittimi, iżda huma wkoll theddida għas-saħħa, is-sikurezza u s-sigurtà taċ-ċittadini u l-konsumaturi tagħna. Il-Kummissjoni Ewropea tibqa' impenjata li tiġġieled din l-attività illegali u tappoġġa lill-Istati Membri fl-isforzi tagħhom biex jipprevjenu d-dħul ta' prodotti kontrafatti fis-Suq Uniku tagħna.” Ir-rapport jenfasizza li mal-kategoriji ewlenin ta' oġġetti ssekwestrati – sigaretti (21.3 %) u materjal tal-imballaġġ (13.6 %) – din is-sena żdiedu magħhom is-sulfarini kontrafatti (20 %), filwaqt li l-ġugarelli (9.6 %) u l-ħwejjeġ (3.9 %) jirrappreżentaw il-maġġoranza l-kbira tal-bqija tal-prodotti kontrafatti importati fl-UE. F'termini ta' proċeduri għaż-żamma tal-oġġetti, il-kategoriji fil-quċċata huma l-ilbies u ż-żraben sportivi filwaqt li l-fwejjaħ u l-kożmetiċi din is-sena ġew fit-tielet post. F'85 % tas-sekwestri doganali, il-merkanzija eventwalment inqerdet. Fir-rigward tal-oriġini ta' dawn l-oġġetti kontrafatti, iċ-Ċina hija l-pajjiż tal-oriġini ewlieni f'termini tal-għadd (33 %) u tal-valur (56 %) tal-oġġetti ssekwestrati. Bħal fis-snin preċedenti, it-Turkija u Hong Kong għadhom fost l-ewwel sebgħa fiż-żewġ kategoriji. Il-Pakistan (għas-sulfarini) u l-Moldova (għall-materjal tal-imballaġġ tas-sigaretti) jinsabu fuq quddiem f'termini ta' għadd ta' oġġetti, u l-Marokk (għall-arloġġi tal-idejn), is-Senegal (għall-ħwejjeġ) u s-Serbja (għat-tabakk għall-hookahs) f'termini ta' valur. It-traffiku postali u tal-courriers flimkien ammonta għal 85 % tal-każijiet kollha ta' oġġetti miżmuma. L-oġġetti individwali miżmuma fil-kategoriji tat-traffiku postali kienu prinċipalment oġġetti tal-konsumatur ordnati permezz tal-kummerċ elettroniku, pereżempju żraben, ħwejjeġ u ġugarelli. Il-prodotti kontrafatti għall-użu ta' kuljum li huma potenzjalment perikolużi għas-saħħa u s-sikurezza tal-konsumaturi, bħall-ikel u x-xorb, l-oġġetti għall-kura tal-ġisem, il-mediċini, il-prodotti tad-dar u l-ġugarelli elettriċi jibqgħu problema, u jammontaw għal 15.6 % tal-ammont totali ta' oġġetti individwali miżmuma. L-Unjoni Doganali tal-UE żviluppat bħala element fundamentali tas-Suq Uniku tagħna, għax tħares il-fruntieri tal-UE u ċ-ċittadini tagħna minn oġġetti pprojbiti u perikolużi, bħall-armi, id-drogi u l-oġġetti kontrafatti. Ir-rapport tal-Kummissjoni fuq l-azzjonijiet doganali li jinfurzaw id-DPI ilu joħroġ kull sena mis-sena 2000 u huwa bbażat fuq id-data li l-amministrazzjonijiet doganali tal-Istati Membri jibagħtu lill-Kummissjoni. Id-data tagħti informazzjoni siewja biex jiġi analizzat il-ksur tad-drittijiet tal-proprjetà intellettwali u tgħin istituzzjonijiet oħra bħalma huma l-Uffiċċju tal-Proprjetà Intellettwali tal-Unjoni Ewropea (EUIPO) u l-OECD biex jimmappjaw id-data ekonomika u l-aktar rotot komuni tal-falsifikaturi. Fl-2018, il-Kummissjoni ppreżentat pjan ġdid, li ġie sussegwentement adottat mill-Kunsill, li jiġġieled kontra l-ksur tad-drittijiet tal-proprjetà intellettwali u li jkopri s-snin 2018–2022. Il-Pjan ta' Azzjoni Doganali l-iktar reċenti tal-Kummissjoni se jkompli jiżviluppa l-kapaċitajiet tal-UE biex tappoġġa lill-Istati Membri fil-monitoraġġ u t-teħid ta' azzjoni dwar din l-attività illegali. Din is-sena, il-Kummissjoni adottat ukoll Pjan ta' Azzjoni mfassal biex jipproteġi d-drittijiet tal-proprjetà intellettwali u biex jiġġieled il-kontrafazzjoni u jtejjeb l-infurzar. Ir-rapport komplementari ppubblikat illum mill-Osservatorju tal-EUIPO jinkludi analiżi tal-oġġetti miżmuma fis-suq intern tal-UE, u jipprovdi informazzjoni dwar ix-xejriet għal dak il-perjodu. Ir-rapport sħiħ u l-iskeda informattiva jinsabu hawn. Ir-rapport tal-EUIPO dwar l-oġġetti miżmuma fis-suq intern tal-UE huwa disponibbli hawn.